गण्डकीका ७ जिल्लामा खेलस्थल
गण्डकी प्रदेशमा असोज २८ देखि कात्तिक ३ सम्म हुने नवौं राष्ट्रिय खेलकुदको खेलस्थल टुंगो लागेको छ । राष्ट्रिय खेलकुद परिषद् (राखेप) ले प्रदेशका ७ जिल्लामा प्रतियोगिता सञ्चालन गर्ने निश्चित गरेको हो । प्रतियोगितामा समावेश ३६ खेलमध्ये अधिकांश कास्कीमा हुनेछन् । पोखरा रंगशालामा एथलेटिक्स, ब्याडमिन्टन, महिला क्रिकेट, टेनिस, बक्सिङ, पुरुष भलिबल, जिम्न्यास्टिक, महिला तथा पुरुष ह्यान्डबल, सफ्ट टेनिस, स्क्वास, उसु, पुरुष बास्केटबल, आर्चरी र फेन्सिङ प्रतियोगिता हुनेछन् ।
पोखरा — गण्डकी प्रदेशमा असोज २८ देखि कात्तिक ३ सम्म हुने नवौं राष्ट्रिय खेलकुदको खेलस्थल टुंगो लागेको छ । राष्ट्रिय खेलकुद परिषद् (राखेप) ले प्रदेशका ७ जिल्लामा प्रतियोगिता सञ्चालन गर्ने निश्चित गरेको हो । प्रतियोगितामा समावेश ३६ खेलमध्ये अधिकांश कास्कीमा हुनेछन् । पोखरा रंगशालामा एथलेटिक्स, ब्याडमिन्टन, महिला क्रिकेट, टेनिस, बक्सिङ, पुरुष भलिबल, जिम्न्यास्टिक, महिला तथा पुरुष ह्यान्डबल, सफ्ट टेनिस, स्क्वास, उसु, पुरुष बास्केटबल, आर्चरी र फेन्सिङ प्रतियोगिता हुनेछन् ।कास्कीको लामाचौरस्थित गोस्तेघाटमा पुरुष फुटबल हुनेछ । पुरुष फुटबलको फाइनल भने पोखरा रंगशालामा नै हुनेछ । महिला बास्केटबल पोखराकै पृथ्वीनारायण क्याम्पस, फुलकन्ट्याक्ट कराते र जुडो नयाँबजारस्थित प्रदर्शनी केन्द्रको हल, शारीरिक सुगठन पोखरा सभागृह, टेबलटेनिस कोल्माबाहकोट समाज घर पोखरा, महिला हक्की गण्डकी बोर्डिङ, पुरुष हक्की हेमजाको गौरीशंकर खेल मैदान, भारोत्तोलन पोखरा उद्योग वाणिज्य संघ, गल्फ हिमालयन गल्फ कोर्स, साइक्लिङ रानीवन, ट्रायथलन लेकसाइड, प्याराग्लाइडिङ सराङकोट, महिला र पुरुष रग्बी भण्डारढिक मैदान, कबड्डी महिला र पुरुष रञ्जित पार्टी प्यालेस, खोखो महिला र पुरुष ह्यान्डबल एकेडेमीमा हुनेछन् । पौडी भने पोखराकै निजी विद्यालय फिस्टेल एकेडेमीको स्विमिङ पुलमा हुने निश्चित भएको छ । त्यसबाहेक, महिला फुटबल स्याङ्जाको वालिङ, महिला भलिबल र तेक्वान्दो म्याग्दी, बुद्धिचाल गोरखा, सेपाकताक्रो महिला र पुरुष नवलपुर, कुस्ती थारु संग्रहालय कावासोती नवलपुर, कराते पर्वत र आईटीएफ तेक्वान्दो बागलुङमा हुनेछ । यसमध्ये वालिङको खेल मैदानको स्तरोन्नति नसकिएकाले महिला फुटबलको खेलस्थलको रूपमा पोखरा रंगशाला र पृथ्वीनारायण क्याम्पसको मैदानमा विकल्पमा राखिएको छ । यसअघि नै पुरुष क्रिकेट भदौ २३ बाटै काठमाडौंमा सुरु भइसकेको छ भने सुटिङ काठमाडौंमा नै हुनेछ । खेल स्थल व्यवस्थापन उपसमिति, सम्बन्धित खेल संघका प्रतिनिधि र प्रशिक्षकको सिफारिसमा प्राविधिक उपसमितिले खेलस्थलको टुंगो लगाएको थियो । राखेपले बुधबार पोखरामा पत्रकार सम्मेलन गरी खेलस्थल सार्वजनिक गरेको हो । पत्रकार सम्मेलनमा प्राविधिक उपसमिति संयोजक हिमालराज दाहालले गण्डकीका ११ वटै जिल्लामा प्रतियोगिता पुर्‍याउने लक्ष्य राखे पनि सम्भव नभएको बताए । ‘मनाङ, मुस्ताङ जस्ता हिमाली जिल्लामा त्यतिबेलाको मौसमको अवस्था, बाटोको पहुँचलगायत जोखिम केलायौं,’ उनले भने, ‘त्यहाँ प्रतियोगिता गर्न नसकिने बाध्यात्मक अवस्था सिर्जना भयो ।’ बुधबार प्रतियोगिताको ‘काउन्टडाउन’ समेत सुरु. भएको छ । प्रतियोगिता हुन ३० दिन बाँकी छ । प्रचारप्रसार उपसमितिद्वारा आयोजित पत्रकार सम्मेलनकै अवसरमा राष्ट्रिय खेलकुदको आधिकारिक वेबसाइट र एप्लिकेसन (एप) सञ्चालनमा ल्याइएको छ । युवा तथा खेलकुदमन्त्री महेश्वरजंग गहतराज र राखेपका सदस्यसचिव टंकलाल घिसिङले उक्त वेबसाइट र एप सुरुआत गरे । प्रतियोगिताको नतिजा सबैले सहज रूपमा पाउने गरी अनलाइन माध्यमबाट तत्कालै नतिजा सार्वजनिक गर्न वेबसाइट र एप बनाइएको बताइएको छ । यही राष्ट्रिय खेलकुदमार्फत पहिलोपल्ट खेलाडीको अनलाइन दर्ता सुरु भएको छ । प्रत्येक टिमले खेलाडीको अनलाइन फारम भर्नुपर्ने व्यवस्था गरिएको छ । विभागीय र गैरआवासीय नेपाली संघको टिमले अनलाइन फारम भरिसकेका छन् । सदस्यसचिव घिसिङले खेलाडीको अनलाइन दर्ताले खेलकुदको क्षेत्रमा जीवित इतिहास बन्ने बताए । खेलकुदमन्त्री गहतराजले राष्ट्रिय खेलकुदलाई सानदार र भव्यतापूर्वक सम्पन्न गर्न कुनै कसर बाँकी नराख्ने दाबी गरे । प्रतियोगितामा ३६ खेलको ४ सय ४ विधामा १ हजार ३ सय ८६ पदकका लागि ७ हजार ७ सय ९९ खेलाडीले प्रतिस्पर्धा गर्नेछन् । सात प्रदेश, तीन विभागीय र एक गैरआवासीय नेपाली संघ गरी ११ टिम सहभागी छन् । 